La Falla Maria Ros exposa a la Casa de Cultura
2025-07-24

A partir del pròxim dilluns 25 de febrer, la Sala d’Exposicions de la Casa de Cultura de Burjassot es convertirà en una eclèctica recreació de l’horta local. I és que l’horta de Burjassot i el seu entorn va ser el tema sobre el qual es van crear diferents llenços, en el marc del IV Concurs de Pintura Ràpida “Ciutat de Burjassot” que la Falla María Ros- Santo Tomás va celebrar a la fi del passat mes de gener.

Doncs bé, totes aqueixes obres inspirades en el paisatge de l’horta, seran les que protagonitzen aquesta exposició d’art plàstic que ha organitzat la comissió fallera, amb la col·laboració de l’Institut Municipal de Cultura i Joventut de Burjassot (IMCJB). L’horta, els cultius, el camp, però també l’entorn des Castell, el Pouet o l’entrada a Burjassot per la zona del Nucli Antic són algunes de les imatges que els visitants podran contemplar, recreades en els llenços exposats.

La mostra es podrà contemplar fins al pròxim 8 de març, mentre que la seua inauguració tindrà lloc dilluns que ve, 25 de febrer, a les 19h. Les visites podran realitzar-se en l’horari habitual de la Casa de Cultura, de dilluns a divendres.